Claas Nydas á farinu torkennilega á hæðinni við Fiskilæk . „ Þú ert sjálfsagt sá þúsundasti sem stoppar til að mynda mig , “ sagði hinn hollenski Claas Nydas . Á leið blaðamanns Skessuhorns um Vesturlandsveg sl. laugardagsmorgun mætti hann torkennilegu farartæki á hæðinni við Fiskilæk . Það var rétt eins og einhver fljúgandi furðuhlutur hefði lent á þjóðveginum , enda var farið flugvélamyndað að framanverðu . Þarna reyndist vera á ferðinni 49 ára Hollendingur og farartækið var yfirbyggt reiðhjól . Claas þessi var búinn að vera viku á ferðalagi sem hófst á Seyðisfirði við komuna með Norrænu til landsins . „ Ég ætla að fara hringinn og hef fjórar vikur til viðbótar . Ég er ekkert að flýta mér . Það er meiningin að stoppa á Þingvöllum , við Skógarfoss , í Skaftafelli og víðar . “ Aðspurður sagðist Claas vera ráðgjafi fyrir heilbrigðisstofnanir í Hollandi og kannski myndi hann mæla með því að fólk hjólaði á þann máta sem hann væri að gera . „ Ég elska að ferðast með mínum eigin aðferðum og er mikið fyrir að hreyfa mig , “ sagði Claas sem lét vel af sér . Hann sagði að veðrið væri búið að vera frábært þangað til í nótt þegar heldur kólnaði . Sá hollenski var farinn að skjálfa eilítið en við lokaspurningunni sígildu , „ Há dú jú læk æsland ? “ gaf hann svarið : „ Hrein náttúra þýðir hreinn hugur . Það er toppurinn , “ sagði Claas og hélt áfram ferð sinni niður í Melasveitina .